  Туспуктэм: vk.com (Пазяльская-Сельская-Библиотека Пазял) Майя Бывальцева 12-тӥ оштолэзе Можга ёросысь Пазял гуртын лыдӟиськоннизылы удмурт нылпи кылбурчилэсь Лидия Черновалэсь нимзэ сӥё-дано сётон ужрад ортчиз. Со сярысь библиотекалэн «ВКонтакте» мерлыко вотэсысь бамаз ивортӥзы. Лидия Чернова Эгра ёросысь Зури черкогуртын вордскиз, но 45 ар Пазялын улӥз. 17 арзэ гуртысь лыдӟиськонниын ужаз. Ужрадэ Лидия Черновалэн нылъёсыз – кылбурчи Татьяна Чернова но Ольга Соловьёва – вуылӥзы, соос анайзы сярысь тодэ ваёнъёссэс веразы. Эгра ёросысь Гондыркуш гуртысь Диана Шкляева тодмо улосчизылы сӥзем музеенызы тодматӥз. Озьы ик кылбуръёс, кырӟанъёс чузъяськизы. « Ёрос библиотека, Пазял библиотека гожтӥзы проект, подписьёс гурт калыклэсь люкай, соглаш-а, ӧвӧл-а шуыса, (калык – ред.) соглаш кариськиз. Со проектэз учкизы ёросысь депутатъёслэн сессиязы, соос юнматӥзы. Тӥни озьы ортчытим ужрад. 2024 арын проектъя учкемын на эшшо ужрад – (буре ваён – ред.) пул шуккон » Надежда Кузнецова, Пазялысь лыдӟиськоннилэн кивалтӥсез Тодэ вайытом, Пазял гуртысь лыдӟиськоннилы Лидия Черновалэсь нимзэ сётон сярысь пумкылъянэз ёросысь депутатъёслэн кенешсы 5-тӥ оштолэзе кутӥз. Тегъёс: Можга лыдӟиськонни тодынвозён удмуртъёс Удмуртия  